Document ID: 31978R1883

Uredba Sveta (EGS) št. 1883/78
z dne 2. avgusta 1978
o splošnih pravilih za financiranje intervencij s strani Evropskega kmetijskega usmerjevalnega in jamstvenega sklada, Jamstvenega oddelka
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (EGS) št. 729/70 z dne 21. aprila 1970 o financiranju skupne kmetijske politike [1], kakor je bila nazadnje spremenjena z Uredbo (EGS) št. 2788/72 [2] in zlasti člena 3(2),
ob upoštevanju predloga Komisije,
ob upoštevanju mnenja Evropskega parlamenta [3],
ker je v skladu s členom 3(2) Uredbe (EGS) št. 729/70 treba določiti splošna pravila za Skupnost glede financiranja intervencij;
ker je v ta namen treba izdelati seznam ukrepov v skladu s konceptom intervencij za stabiliziranje trgov;
ker je zaželeno določiti, da se izdatki, ki izhajajo iz intervencijskih ukrepov, za katere je vsota na enoto določena v okviru skupne ureditve trgov, v celoti pokrijejo iz sredstev Skupnosti;
ker je treba v primeru intervencijskih ukrepov, pri katerih vsota na enoto ni določena v okviru skupne ureditve trgov, določiti osnovna pravila, zlasti glede metode za določanje zneskov, ki jih je treba financirati, financiranja izdatkov, ki izhajajo iz pridobivanja sredstev, potrebnih za intervencijski odkup proizvodov, ovrednotenja zalog, ki jih je treba prenesti iz enega proračunskega leta v drugo, in financiranja izdatkov, ki nastanejo v zvezi s skladiščenjem in po potrebi s predelovalnimi postopki;
ker morajo biti različne postavke izdatkov in prihodkov, ki jih je treba sprejeti za posamezni sektor na podlagi teh pravil, predmet podrobnejših pravil; ker pa medtem uredbe o financiranju za posamezni sektor ostanejo v veljavi;
ker morajo biti splošna pravila za financiranje intervencij s strani Skupnosti vključena v eni sami uredbi; ker je treba razveljaviti Uredbo Sveta (EGS) št. 2824/72 z dne 28. decembra 1972 o splošnih pravilih za financiranje intervencij s strani Jamstvenega oddelka Evropskega kmetijskega usmerjevalnega in jamstvenega sklada [4],
SPREJEL NASLEDNJO UREDBO:
Člen 1
Ukrepi, našteti v Prilogi so v skladu s konceptom intervencij, namenjenih za stabiliziranje kmetijskih trgov v smislu člena 3(1) Uredbe (EGS) št. 729/70.
Člen 2
Če se na podlagi skupne ureditve trga določi vsota na enoto za intervencijski ukrep, se zadevni izdatki v celoti krijejo iz sredstev Skupnosti.
Člen 3
Če se v okviru skupne ureditve trga ne določi vsota na enoto glede na intervencijski ukrep, se zadevni ukrep financira s strani EKUJS, Jamstveni oddelek, v skladu z določbami v členih 4 do 8.
Člen 4
1. Če intervencijski ukrep iz člena 3 vključuje odkup in skladiščenje proizvodov, se znesek, ki se financira, določi z letnim obračunom, ki ga sestavijo plačilne agencije ali službe, v katerih se različne postavke izdatkov in prihodkov ustrezno obremenijo ali knjižijo v dobro.
2. Financiranje drugih intervencijskih ukrepov iz člena 3 je enako izdatkom, minus morebitni prihodki iz intervencijskega ukrepa.
3. Svet na predlog Komisije s kvalificirano večino določi pri intervencijskih ukrepih iz odstavka 1 pravila in pogoje za sestavo letnega obračuna in po potrebi pri intervencijskih ukrepih iz odstavka 2 postavke, ki jih je treba upoštevati pri financiranju, kolikor te niso določene v okviru skupne ureditve trga.
Dokler te zadeve niso določene, uredbe (EGS) št. 786/69 [5], (EGS) št. 787/69 [6], (EGS) št. 788/69 [7], (EGS) št. 2334/69 [8], (EGS) št. 2305/70 [9], (EGS) št. 2306/70 [10], (EGS) št. 1697/71 [11], (EGS) št. 272/72 [12] in (EGS) št. 273/72 [13] o financiranju stroškov intervencij v različnih sektorjih ostanejo v veljavi, razen če ta uredba ne določa drugače.
Člen 5
Če se sredstva iz držav članic uporabljajo za intervencijski odkup proizvodov, se znesek obveznosti iz naslova obresti financira iz EKUJS, Jamstveni oddelek, računa pa se po obračunski metodi in obrestni meri, enotni na celotnem območju Skupnosti, kar je treba določiti po postopku iz člena 13 Uredbe (EGS) št. 729/70. Obrestna mera mora biti reprezentativna za dejansko plačane obrestne mere.
Člen 6
Materialne operacije v zvezi s skladiščenjem in po potrebi predelovanjem intervencijskih proizvodov, financira EKUJS, Jamstveni oddelek, s standardnimi zneski, enotnimi po vsej Skupnosti, ki se določijo po postopku iz člena 13 Uredbe (EGS) št. 729/70 in po potrebi po pregledu zadeve s strani pristojnega upravljalnega odbora.
Člen 7
Če so zadevni proizvodi kot posledica skladiščenja predmet amortizacije, se finančni učinek zabeleži in upošteva glede na čas začetka intervencije. V ta namen se koeficienti amortizacije in cene, za katere veljajo, določijo po postopku iz člena 26 Uredbe Sveta (EGS) št. 2727/75 z dne 29. oktobra 1975 o skupni ureditvi trga za žita [14], v skladu z zadnjimi spremembami Uredbe (EGS) št. 1254/78 [15] ali v ustreznem členu v drugih uredbah o skupni ureditvi kmetijskih trgov, in po potrebi po pregledu odbora EKUJS.
Člen 8
V letnem obračunu v skladu s členom 4(1) se količine skladiščenih proizvodov prenesejo v naslednje proračunsko leto praviloma po vrednosti odkupne cene. V ta namen se na podlagi odkupnih cen, ki jih plačajo intervencijske agencije v referenčnem obdobju in ob upoštevanju amortizacije iz člena 7, cena, ki jo je treba uporabljati za količine za prenos v naslednje proračunsko leto, določi za različne proizvode po postopku iz člena 13 Uredbe (EGS) št. 729/70.
Če pa je predvidena cena za določen proizvod ob odhodu iz intervencije bistveno nižja od vrednosti zalog, ki se prenesejo v skladu s prvim pododstavkom, se lahko določi, da se odkupna cena, ki jo plačajo intervencijske agencije, nadomesti z drugo ceno. Ta druga cena se določi po postopku iz člena 13 Uredbe (EGS) št. 729/70 in po potrebi po pregledu s strani pristojnega upravljalnega odbora. Cena ne sme biti pod povprečjem odkupnih cen in cen, doseženih s prodajo intervencijskih zalog.
Člen 9
Po potrebi se izvedbene določbe te uredbe sprejmejo po postopku iz člena 13 Uredbe (EGS) št. 729/70.
Člen 10
Uredba (EGS) št. 2824/72 se razveljavi.
Člen 11
Ta uredba začne veljati dan po objavi v Uradnem listu Evropskih skupnosti.
Uporablja se za izdatke, nastale od 1. januarja 1978 dalje. Vendar pa se člen 7 uporablja od 1. januarja 1979 dalje.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. avgusta 1978

Labels: 3
15
17